அவனிடத்திலே கம்பராமாயணத்துக்கு பிறர் எழுதிய உரையும் இருக்கிறது. ஒப்பிட்டுப் பார்க்கலாமே என்று வை.மு.கோ. உரையையும் அந்த உரையையும் அவன் சில குறிப்பிட்ட பாடல்களை ஒப்பிட்டுப் பார்க்கிறான். இன்னொரு உரையிலே சந்தி பிரித்து எழுதப்பட்டு, தெளிவுரை, சிறப்புரை என்று சுருக்கமாக உரை முடிந்து விடுகிறது. பாடலின் நயம், அருஞ்சொற் பொருள், பயின்றுவரும் அணிகள், பாவகை, அடிக்குறீப்புகள் என்று வை.மு.கோ.வின் உரைக்கு முன்னால் பிற உரைகள் உறைபோடக் காணாது என்று அப்போது அவன் அறிந்து கொள்கிறான். அதுவுமில்லாமல் வை.மு.கோ.வின் உரைத் தொகுப்பின் இறுதியிலே அரும்பவ அகராதி, செய்யுண் முதற்குறிப்பகராதி ஆகியன அமைந்து பாடல்களையும், சொற்களின் பொருள்களையும் சுலபமாகக் கண்டுபிடிக்கப் பேருதவியாக இருக்கின்றன. இவை அவனிடம் இருக்கிற இன்னோர் உரையிலே இல்லை.